- Аңлағыҙ, медицина хеҙмәткәрҙәре ҡот осмалы көсөргәнешлек менән эшләй. Беҙгә лә ковид менән ауырығандар килә, беҙ ҙә уларҙан сирҙе йоҡтороп, ауырыйбыҙ. Медицина хеҙмәткәрҙәре араһында ауырыуы бер нисә мәртәбә йоҡторғандар ҙа бар. Сөнки халыҡ ковидтан һаҡланып, ҡайҙалыр ситтә йөрөй алһа, беҙ – медиктар ошо үләттең эсендә йөрөйбөҙ. Йыш ҡына – тәүлек әйләнәһенә! Беҙҙең дә яҡындарыбыҙ бар. Улар беҙҙең өсөн борсола, ә беҙ ковидты өйөбөҙгә алып ҡайтып ҡуймайыҡ тип хәүефләнәбеҙ. Шуға күрә табиптар етмәй киткән осраҡтар була, сират та йыйылалыр. Әммә ошондай ауыр саҡта бер-беребеҙе хөрмәт итеү, барыһын да аңлап ҡабул итеү – йәшәйешебеҙе еңеләйтеп ебәрер ине. Әгәр кешеләр бар һаҡланыу сараларын күҙәтеп, вакцина ла яһатһа, медицина хеҙмәткәрҙәренә төшкән көсөргәнешлек тә кәмер ине бит. Тик күптәр һаман шуны ниңәлер аңламай.